მიმი კარლსენი

მიმი კარლსენი (; დ. 23 იანვარი, 1957, მანიიტსოკი, კეკატა) — გრენლანდიის პოლიტიკური და სახელმწიფო მოღვაწე. „ინუიტ ათაკვატიგიის“ პარტიის წევრი. გრენლანდიის პარლამენტის თავმჯდომარე 2023 წლის 22 სექტემბრიდან. წარსულში იყო გრენლანდიის სოციალურ საქმეთა და შრომის მინისტრი (2021-2022 წწ.), გრენლანდიის სოციალურ საქმეთა, კულტურის, ეკლესიისა და გენდერული თანასწორობის მინისტრი (2011-2013 წწ.), გრენლანდიის კულტურის, განათლების, კვლევებისა და ეკლესიის მინისტრი (2009-2011 წწ.). გრენლანდიის პარლამენტის წევრი 2009 წლის 6 ივნისიდან.

ბიოგრაფია
დაიბადა 1957 წლის 23 იანვარს მანიიტსოკში. ავტომექანიკოსის, სამსონ კარლსენის  და საოფისე დამხმარის, სოფი კარლსენის ოჯახში. 1976-1981 წლებში მუშაობდა სპორტის მასწავლებლად ნუუკში, გრენლანდიის დედაქალაქში, ხოლო 1981-1984 წლებში ასწავლიდა სპორტს მანიიტსოკში.

1984-1987 წლებში იყო კომპანია KS-69-ის გამგეობის წევრი მანიიტსოკში, რომელიც სათხილამურო კურორტ აპუსეში საქმიანობდა. 2002-2008 წლებში იყო კაიაკების ასოციაცია Qaannat Kattuffiat-ის გამგეობის წევრი.

2002-2009 წლებში იყო გრენლანდიის წითელი ჯვრის ადგილობრივი განყოფილების თავმჯდომარის მოადგილე მანიიტსოკში, 2004-2009 წლებში — გრენლანდიის წითელი ჯვრის გამგეობის წევრი, ხოლო 2006-2008 წლებში — გრენლანდიის წითელი ჯვრის თავმჯდომარის მოადგილე.
გარდა ამისა, მიმი კარლსენი მუშაობდა ტყავის დამუშავების კონსულტანტად Qaannat Kattuffiat-ში და იყო Qajaq Maniitsoq-ის გამგეობის თავმჯდომარე.

პოლიტიკური კარიერა
2005-2008 წლებში იყო  მანიიტსოკის კომუნის მუნიციპალური საბჭოს წევრი და მერის მოადგილე. იყო სოციალურ საქმეთა კომიტეტის თავმჯდომარე. 2008-2009 წლებში იყო კეკატას კომუნის მუნიციპალური საბჭოს წევრი. იყო საოჯახო საქმეთა და ტექნიკური კომიტეტის წევრი. 2009 წლის 2 ივნისის საპარლამენტო არჩევნების შედეგად პირველად იქნა არჩეული გრენლანდიის პარლამენტის წევრად.

2009 წლის 12 ივნისს დაინიშნა გრენლანდიის კულტურის, განათლების, კვლევებისა და ეკლესიის მინისტრად კუუპიკ კლეისტის კაბინეტში. 2011 წლის 11 მარტს დაინიშნა სოციალურ საქმეთა, კულტურის, ეკლესიისა და გენდერული თანასწორობის მინისტრად. მთავრობა გადადგა 2013 წლის 5 აპრილს. 2013 წლის 12 მარტის საპარლამენტო არჩევნების შედეგად თავიდან აირჩიეს გრენლანდიის პარლამენტის წევრად. იყო საოჯახო საქმეთა და ჯანმრთელობის კომიტეტის (2013, 2014) წევრი, ინუიტების პოლარული საბჭოს (ICC) დელეგატი (2013, 2014).

2014 წლის 28 ნოემბრის საპარლამენტო არჩევნების შედეგად თავიდან აიჩიეს გრენლანდიის პარლამენტის წევრად. იყო პარლამენტის მესამე და პირველი თავმჯდომარის მოადგილე (2014, 2015, 2016, 2017, 2018). 2018 წლის 24 აპრილის საპარლამენტო არჩევნების შედეგად თავიდან აირჩიეს გრენლანდიის პარლამენტის წევრად. იყო პარლამენტის პირველი თავმჯდომარის მოადგილე (2018, 2019, 2020, 2021). 2021 წლის 6 აპრილის საპარლამენტო არჩევნების შედეგად ხელახლა აირჩიეს გრენლანდიის პარლამენტის წევრად.

2021 წლის 24 აპრილიდან 2022 წლის 5 აპრილამდე იყო გრენლანდიის სოციალურ საქმეთა და შრომის მინისტრი მუტე ეგედეს ხელმძღვანელობით კოალიციურ მთავრობაში. 2021 წლის 27 აგვისტოდან 27 სექტემბრამდე ასევე ასრულებდა გრენლანდიის ბავშვთა, ახალგაზრდობის და საოჯახო საქმეთა მინისტრის მოვალეობებს. 2022 წლის 5 აპრილიდან 30 მაისამდე იყო ბავშვთა, ახალგაზრდობის, ოჯახის და ჯანდაცვის მინისტრი მომდევნო კოალიციურ მთავრობაში. 2022 წლის 30 მაისიდან 2023 წლის 22 სექტემბრამდე იყო ჯანდაცვის მინისტრი. 2023 წლის 22 სექტემბერს აირჩიეს გრენლანდიის პარლამენტის თავმჯდომარედ.

დაოჯახებულია და ჰყავს 4 შვილი.

სქოლიო

კატეგორია:გრენლანდიელი პოლიტიკოსები
კატეგორია:ცოცხალი ადამიანები